मैदान खेल का हो या राजनीति का खुद कोई नहीं हारता, पिच या परिस्थितियाँ ही हार का कारण बनती हैं
From Tripura to Indore: Winning in Sports or Politics, It's All About Overcoming Challenges एक-दो जय के बाद बेफ़िक्री आ ही जाती है। जैसे पूर्वोत्तर में भाजपा में आ गई थी। त्रिपुरा में उसकी सरकार ज़रूर बच गई, लेकिन पहले से तीन सीटें कम हो गईं
एक-दो जय के बाद बेफ़िक्री आ ही जाती है। जैसे पूर्वोत्तर में भाजपा में आ गई थी। त्रिपुरा में उसकी सरकार ज़रूर बच गई, लेकिन पहले से तीन सीटें कम हो गईं। टिपरा मोथा से गठबंधन होता तो हो सकता है सीटों का आँकड़ा पचास तक पहुँच जाता। टिपरा मोथा नई पार्टी है। उसने पहली बार में ही 13 सीटें जीत लीं।
नगालैण्ड में गठबंधन के साथ भाजपा लड़ी, इसलिए बेहतर परिणाम मिला। उधर मेघालय में NPP का साथ छोड़कर भाजपा अलग थलग लड़ी और मात्र दो सीटों पर संतोष करना पड़ा। हालाँकि, अब NPP के साथ ही सरकार बनाने जा रही है, लेकिन और कोई चारा भी नहीं बचा था।
यही हाल टेस्ट क्रिकेट में भारतीय टीम का हुआ। इंदौर टेस्ट में हम सवा दो दिन में ही तगड़ी हार पा गए। स्पिन वाली पिच बनाने के पहले आरोप लगे। हार के बाद कैप्टन रोहित शर्मा ने ही मान लिया कि टीम ने ही स्पिन पिच पर खेलने का इरादा जताया था, लेकिन हमें नहीं पता था कि सबसे पहले हम ही इस चक्रव्यूह में फँस जाएँगे।
दरअसल, पहले दो टेस्ट में ऑस्ट्रेलिया को बुरी तरह हराया था। यही वजह है कि उन दो विजय से हमारे खिलाड़ी बेफिक्र हो गए। खुद स्पिन पिच बनवाई और टॉस जीतकर पहले बैटिंग का फ़ैसला कर लिया। नतीजा सबको पता ही है। दूसरी इनिंग में भी भाई लोग 75 रन की ही लीड दे पाए।
ऑस्टेलिया ने एक विकेट खोकर यह लक्ष्य आसानी से और बहुत कम समय में हासिल कर लिया। अब अगला टेस्ट जो कि अहमदाबाद में होना है, नहीं जीत पाए तो WTC से बाहर होने का ख़तरा हम पर मंडराने लगेगा। फिर हमें बने रहने के लिए न्यूज़ीलैंड और श्रीलंका टेस्ट सीरीज़ पर निर्भर होना पड़ेगा। मतलब हमारा बने रहना दूसरों की हार या जीत के भरोसे तय होगा।
ख़ैर, ICC ने पिच की माइनस मार्किंग कर दी है। हो सकता है कुछ समय के लिए इंदौर की पिच बैन भी कर दी जाए। दर्शक और क्रिकेट प्रेमी यह सोचकर संतुष्ट हो सकते हैं कि हम ऑस्ट्रेलिया नहीं बल्कि पिच के कारण हारे।